HR Službeni list Europske unije C 64/4

Obavijest o pokretanju djelomične revizije tijekom važenja antidampinških mjera koje se primjenjuju na uvoz natrijeva glukonata podrijetlom iz Narodne Republike Kine, ograničene na jednog kineskog proizvođača izvoznika, društvo Shandong Kaison

(2016/C 64/05)

Europska komisija („Komisija”) primila je zahtjev za djelomičnu reviziju tijekom važenja mjere u skladu s člankom 11. stavkom 3. Uredbe Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”).

1. Zahtjev za reviziju

Zahtjev za reviziju (2) podnijeli su Jungbunzlauer S.A. i Roquette Italia S.p.A. („podnositelji zahtjeva”) u ime proizvođača koji predstavljaju više od 25 % ukupne proizvodnje natrijeva glukonata u Uniji.

Djelomična revizija ograničena je na ispitivanje dampinga u pogledu jednog proizvođača izvoznika iz Narodne Republike Kine, odnosno društva Shandong Kaison.

2. Proizvod iz postupka revizije

Proizvod koji je predmet ove revizije jest suhi natrijev glukonat s brojem carinske unije i statistike (CUS) 0023277-9 i registarskim brojem referentne arhive za kemiju i primijenjenu kemiju (Chemical Abstracts Service – CAS) 527-07-1 te podrijetlom iz Narodne Republike Kine („proizvod iz postupka revizije”), trenutačno razvrstan u oznaku KN ex 2918 16 00 (oznaka TARIC 2918160010).

3. Postojeće mjere

Mjere koje su trenutačno na snazi konačne su antidampinške pristojbe uvedene Provedbenom uredbom Vijeća (EU) br. 965/2010 (3).

Komisija je 27. listopada 2015. objavila Obavijest o pokretanju revizije zbog predstojećeg isteka antidampinške pristojbe koja se primjenjuje na uvoz natrijeva glukonata podrijetlom iz Narodne Republike Kine (4). Mjere ostaju na snazi do zaključenja revizije zbog predstojećeg isteka mjera.

4. Razlozi za reviziju

Zahtjev u skladu s člankom 11. stavkom 3. temelji se na dokazima prima facie koje su dostavili podnositelji zahtjeva o tome da su se u pogledu društva Shandong Kaison i u pogledu dampinga promijenile okolnosti na temelju kojih su bile uvedene postojeće mjere te da su te promjene trajne.

Dokazi prima facie pokazuju da su se od posljednjeg razdoblja ispitnog postupka okolnosti promijenile. Osobito je narušeno kinesko domaće tržište za kukuruz i kukuruzni škrob (sirovine za proizvodnju natrijeva glukonata). To je narušavanje osobito izazvano politikom pričuva za kukuruz koja je sad počela utjecati na cijenu kukuruza i kukuruznog škroba. Nadalje, dokazi prima facie upućuju na to da društvo Shandong Kaison ima koristi od statusa „HNTC” (High and New Technology Company), tj. povlaštenog poreznog režima.

Stoga podnositelji zahtjeva navode da društvo Shandong Kaison više ne ispunjuje kriterije za tretman tržišnoga gospodarstva te da bi se uobičajena vrijednost za to društvo stoga trebala utvrditi na temelju cijene ili izračunane vrijednosti u trećoj zemlji tržišnoga gospodarstva. Iz usporedbe izvozne cijene društva Shandong Kaison pri izvozu iz Narodne Republike Kine („Kina”) u EU s uobičajenom cijenom u analognoj zemlji, Sjedinjenim Američkim Državama, vidljivo je da je dampinška marža viša od trenutačne razine mjera.

5. Postupak

Nakon obavješćivanja država članica, Komisija je utvrdila da postoje dostatni dokazi koji opravdavaju pokretanje djelomične revizije tijekom važenja mjere, koja je ograničena na ispitivanje dampinške marže u pogledu društva Shandong Kaison, te ovime pokreće reviziju u skladu s člankom 11. stavkom 3. Osnovne uredbe.

Istražnim postupkom procijenit će se i potreba za nastavkom, ukidanjem ili izmjenom postojećih mjera.

5.1. Razdoblje ispitnog postupka revizije i razmatrano razdoblje

Ispitnim postupkom u vezi s dampingom obuhvaćeno je razdoblje od 1. listopada 2014. do 30. rujna 2015. („razdoblje ispitnog postupka revizije”).

5.2. Postupak za utvrđivanje dampinške marže društva Shandong Kaison

Društvo Shandong Kaison poziva se da sudjeluje u ispitnom postupku Komisije. Kako bi prikupila podatke koje smatra potrebnima za svoj ispitni postupak koji se odnosi na društvo Shandong Kaison, Komisija će navedenom društvu poslati upitnik.

5.2.1. Dodatni postupak u vezi s proizvođačem izvoznikom u predmetnoj zemlji bez tržišnoga gospodarstva

5.2.1.1. Tretman proizvođačâ izvoznika u predmetnoj zemlji bez tržišnoga gospodarstva

Cilj je ovog ispitnog postupka utvrditi djeluje li društvo Shandong Kaison i dalje u okviru uvjeta tržišnoga gospodarstva u skladu s člankom 2. stavkom 7. točkama (b) i (c) Osnovne uredbe. Stoga, ako društvo Shandong Kaison smatra da u pogledu proizvodnje i prodaje proizvoda iz postupka revizije prevladavaju uvjeti tržišne ekonomije, ono može u tom smislu podnijeti propisno obrazloženi zahtjev („zahtjev za primjenu tretmana tržišnoga gospodarstva”). Tretman tržišnoga gospodarstva potvrđuje se ako se procjenom zahtjeva za primjenu tretmana tržišnoga gospodarstva pokaže da su kriteriji utvrđeni u članku 2. stavku 7. točki (c) Osnovne uredbe (5) ispunjeni. Ako se primjena tretmana tržišnoga gospodarstva potvrdi, dampinška marža društva Shandong Kaison izračunava se, u mjeri u kojoj je to moguće i ne dovodeći u pitanje korištenje raspoloživim podacima u skladu s člankom 18. Osnovne uredbe, na temelju njegove uobičajene vrijednosti i izvoznih cijena u skladu s člankom 2. stavkom 7. točkom (b) Osnovne uredbe.

Komisija će društvu Shandong Kaison te kineskim nadležnim tijelima poslati obrazac zahtjeva za tretman tržišnoga gospodarstva. Ako predmetni proizvođač izvoznik odluči zatražiti potvrdu svojeg statusa o primjeni tretmana tržišnoga gospodarstva, mora dostaviti ispunjeni obrazac zahtjeva u roku od 21 dana od datuma objave ove obavijesti u Službenom listu Europske unije, osim ako je određeno drukčije.

5.2.1.2. Odabir treće zemlje s tržišnim gospodarstvom

Ako se ispitnim postupkom otkrije da društvo Shandong Kaison ne djeluje u okviru uvjeta tržišnoga gospodarstva, u skladu s člankom 2. stavkom 7. točkom (a) Osnovne uredbe, uobičajena vrijednost određuje se na temelju cijene ili izračunane vrijednosti u trećoj zemlji tržišnoga gospodarstva.

U prethodnom ispitnom postupku Sjedinjene Američke Države odabrane su kao treća zemlja s tržišnim gospodarstvom radi utvrđivanja uobičajene vrijednosti u vezi s Kinom. Za postojeći istražni postupak Komisija namjerava ponovno odabrati Sjedinjene Američke Države. Zainteresirane se strane pozivaju da se očituju o prikladnosti tog odabira u roku od 10 dana od datuma objave ove Obavijesti u Službenom listu Europske unije. Prema informacijama koje su Komisiji dostupne, ostali dobavljači Unije koji posluju u tržišnom gospodarstvu mogu biti, među ostalim, iz Južne Koreje. Komisija će za treće zemlje s tržišnim gospodarstvom za koje postoje informacije o proizvodnji ili prodaji proizvoda iz postupka revizije ispitati jesu li ta proizvodnja odnosno prodaja doista prisutne.

5.2.2. Nepovezani uvoznici u ispitnom postupku (6)

Nepovezani uvoznici koji proizvod iz ispitnog postupka, koji proizvodi društvo Shandong Kaison, uvoze iz Kine u Uniju pozivaju se na sudjelovanje u tom ispitnom postupku. Pozivaju se da se obrate Komisiji, po mogućnosti e-poštom, odmah, ali ne kasnije od 15 dana nakon objave ove obavijesti u Službenom listu Europske unije, ako nije određeno drukčije, kako bi se prijavili i zatražili upitnik.

Kako bi prikupila podatke koje smatra potrebnima za svoj ispitni postupak u pogledu nepovezanih uvoznika, Komisija će poslati upitnike nepovezanim uvoznicima koji su joj poznati i svim udruženjima uvoznika koja su joj poznata.

Nepovezani uvoznici i udruženja uvoznika moraju dostaviti ispunjeni upitnik u roku od 37 dana od datuma objave ove Obavijesti u Službenom listu Europske unije, osim ako je određeno drukčije.

5.3. Ostali podnesci

U skladu s odredbama ove Obavijesti, sve zainteresirane strane ovime se pozivaju da iskažu svoja stajališta te dostave podatke i popratne dokaze. Osim ako je određeno drukčije, ti podaci i popratni dokazi moraju se dostaviti Komisiji u roku od 37 dana od objave ove Obavijesti u Službenom listu Europske unije.

5.4. Mogućnost saslušanja pred ispitnim službama Komisije

Sve zainteresirane strane mogu zatražiti saslušanje pred ispitnim službama Komisije. Svi zahtjevi za saslušanje podnose se u pisanom obliku i moraju sadržavati razloge zbog kojih se podnose. Zahtjev za saslušanje o pitanjima povezanima s početnom fazom ispitnog postupka mora se podnijeti u roku od 15 dana od datuma objave ove Obavijesti u Službenom listu Europske unije. Nakon toga zahtjev za saslušanje mora se podnijeti u rokovima koje je u svojoj komunikaciji sa strankama odredila Komisija.

5.5. Upute za izradu podnesaka, slanje ispunjenih upitnika i korespondenciju

Informacije dostavljene Komisiji u svrhu ispitnih postupaka trgovinske zaštite ne podliježu autorskim pravima. Zainteresirane strane, prije nego što Komisiji dostave informacije i/ili podatke koji podliježu autorskim pravima treće strane, moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

Svi podnesci, uključujući podatke koji se traže u ovoj Obavijesti, ispunjeni upitnici i korespondencija zainteresiranih strana za koje se zahtijeva povjerljivo postupanje nose oznaku „Limited” (7) („Ograničeno”).

Zainteresirane strane koje dostavljaju podatke s oznakom „Limited” („Ograničeno”) dužne su u skladu s člankom 19. stavkom 2. Osnovne uredbe dostaviti sažetke tih podataka u verziji koja nije povjerljiva s oznakom „For inspection by interested parties” („Na pregled zainteresiranim stranama”). Sažeci moraju biti dovoljno detaljni kako bi omogućili razumijevanje suštine podataka dostavljenih kao povjerljivih. Ako zainteresirana strana koja dostavlja povjerljive podatke ne dostavi sažetak u verziji koja nije povjerljiva, u traženom obliku i na traženoj razini kvalitete, ti se podaci ne moraju uzeti u obzir.

Zainteresirane strane pozivaju se da sve podneske i zahtjeve, uključujući skenirane punomoći i potvrde, dostavljaju e-poštom, osim opsežnih odgovora koji se moraju dostaviti na CD-ROM-u ili DVD-u osobno ili preporučenom poštom. Uporabom e-pošte zainteresirane strane izražavaju svoju suglasnost s pravilima koja se primjenjuju na elektroničke podneske sadržanima u dokumentu „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenom na web-mjestu Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf Zainteresirane strane moraju navesti svoje ime/naziv, adresu, broj telefona i valjanu adresu e-pošte te osigurati da je to ispravna službena adresa e-pošte koja se svakodnevno provjerava. Po primitku podataka za kontakt Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako je zbog prirode dokumenta koji se šalje potrebno koristiti se preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno spomenutim uputama za komunikaciju sa zainteresiranim stranama.

Adresa Komisije za korespondenciju:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË E-pošta: TRADE-R639-SG@ec.europa.eu

6. Nesuradnja

Ako zainteresirana strana odbije odobriti pristup potrebnim podacima ili ih ne dostavi u roku ili ako znatno ometa ispitni postupak, nalazi, bilo da su pozitivni ili negativni, mogu se donijeti na temelju raspoloživih podataka u skladu s člankom 18. Osnovne uredbe.

Ako se utvrdi da je zainteresirana strana dostavila lažne ili obmanjujuće podatke, ti se podaci ne moraju uzeti u obzir, a mogu se upotrijebiti raspoloživi podaci.

Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. Osnovne uredbe, ishod za tu stranu može biti manje povoljan nego što bi bio da je surađivala.

Nedostavljanje odgovora u elektroničkom obliku ne smatra se nesuradnjom pod uvjetom da zainteresirana strana dokaže da bi dostavljanje odgovora u traženom obliku dovelo do nepotrebnog dodatnog opterećenja ili neopravdanog dodatnog troška. Zainteresirana strana trebala bi odmah kontaktirati s Komisijom.

7. Službenik za saslušanje

Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje veza je između zainteresiranih strana i ispitnih službi Komisije. Službenik za saslušanje ocjenjuje zahtjeve za pristup dokumentaciji predmeta, sporove u vezi s povjerljivosti dokumenata, zahtjeve za produžetak roka i zahtjeve trećih osoba za saslušanje. Službenik za saslušanje može organizirati saslušanje s pojedinačnom zainteresiranom stranom i posredovati kako bi osigurao da zainteresirana strana u potpunosti ostvaruje svoja prava na obranu.

Zahtjevi za saslušanje pred službenikom za saslušanje podnose se u pisanom obliku i trebaju sadržavati razloge za njihovo podnošenje. Zahtjev za saslušanje o pitanjima povezanima s početnom fazom ispitnog postupka mora se podnijeti u roku od 15 dana od datuma objave ove Obavijesti u Službenom listu Europske unije. Nakon toga, zahtjev za saslušanje mora se dostaviti u rokovima koje je u svojoj komunikaciji sa stranama odredila Komisija.

Službenik za saslušanje omogućuje i saslušanje uz sudjelovanje strana kako bi se mogla iznijeti različita stajališta i izložiti pobijajući argumenti o pitanjima koja su, među ostalim, povezana s dampingom.

Zainteresirane strane mogu potražiti dodatne informacije i podatke za kontakt na web-stranicama službenika za saslušanje na web-mjestu Glavne uprave za trgovinu: http://ec.europa.eu/trade/trade-policy-and-you/contacts/hearing-officer/

8. Vremenski okvir ispitnog postupka

Ispitni postupak zaključuje se u skladu s člankom 11. stavkom 5. Osnovne uredbe u roku od 15 mjeseci od datuma objave ove Obavijesti u Službenom listu Europske unije.

9. Obrada osobnih podataka

Osobni podaci prikupljeni u ovom ispitnom postupku obrađuju se u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (8).

(1) SL L 343, 22.12.2009., str. 51.

(2) http://trade.ec.europa.eu/tdi/completed.cfm

(3) Provedbena uredba Vijeća (EU) br. 965/2010 od 25. listopada 2010. o uvođenju konačne antidampinške pristojbe i konačnoj naplati privremene pristojbe uvedene na uvoz natrijeva glukonata podrijetlom iz Narodne Republike Kine (SL L 282, 28.10.2010., str. 24.).

(4) Obavijest o pokretanju revizije zbog predstojećeg isteka antidampinških mjera koje se primjenjuju na uvoz natrijeva glukonata podrijetlom iz Narodne Republike Kine (SL C 355, 27.10.2015., str. 18.).

(5) Proizvođač izvoznik posebno mora dokazati sljedeće: i. da se odluke poduzeća o poslovanju i troškovi zasnivaju na tržišnim uvjetima, bez značajnog uplitanja države; ii. da poduzeća imaju jedinstven i transparentan sustav osnovnih računovodstvenih podataka koje revidiraju nezavisni revizori u skladu s međunarodnim računovodstvenim standardima i koji se upotrebljavaju u sve svrhe; iii. da ne postoje bitni poremećaji preneseni iz prethodnog sustava bez tržišnoga gospodarstva; iv. da se zakonima o stečaju i imovini jamči pravna sigurnost i stabilnost i v. da se konverzija valuta obavlja po tržišnim stopama.

(6) Uvoznici koji su povezani s proizvođačem izvoznikom moraju ispuniti upitnik u Prilogu za tog proizvođača izvoznika. U skladu s člankom 143. Uredbe Komisije (EEZ) br. 2454/93 o utvrđivanju odredaba za provedbu Carinskog zakonika Zajednice, osobe se smatraju povezanima samo: (a) ako je jedna službenik ili direktor poduzeća u vlasništvu druge osobe i obratno; (b) ako su pravno priznati poslovni partneri; (c) ako su poslodavac i posloprimac; (d) ako je bilo koja osoba izravni ili neizravni vlasnik, nadzire ili posjeduje 5 % ili više glavnih dionica s pravom glasa ili udjela u obje osobe; (e) ako jedna izravno ili neizravno nadzire drugu; (f) ako su obje izravno ili neizravno pod nadzorom treće osobe; (g) ako zajedno izravno ili neizravno nadziru treću osobu; ili (h) ako su članovi iste obitelji. Osobe će se smatrati članovima iste obitelji samo ako su u jednom od sljedećih odnosa: i. suprug i supruga; ii. roditelj i dijete; iii. brat i sestra (i polubrat i polusestra); iv. djed ili baka i unuk ili unuka; v. ujak ili ujna/tetak ili tetka/stric ili strina i nećak ili nećakinja; vi. roditelj supružnika i zet ili snaha; vii. šogor ili šogorica (SL L 253, 11.10.1993., str. 1.). U tom kontekstu „osoba” znači svaka fizička ili pravna osoba.

(7) Dokument s oznakom „Limited” („Ograničeno”) dokument je koji se smatra povjerljivim u skladu s člankom 19. Uredbe Vijeća (EZ) br. 1225/2009 (SL L 343 22.12.2009., str. 51.) i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). Taj je dokument zaštićen i u skladu s člankom 4. Uredbe (EZ) br. 1049/2001. Europskog parlamenta i Vijeća (SL L 145, 31.5.2001., str. 43.).

(8) SL L 8, 12.1.2001., str. 1.